पार्किंग की 28 एकड़ जमीन के लिए एयरपोर्ट प्रबंधन अब मिलेगा स्पीकर से
देवी अहिल्या विमानतल की पार्किंग विस्तार के लिए प्रबंधन को पौने दो साल बाद भी जमीन नहीं मिल पाई। अब प्रबंधन लोकसभा स्पीकर सुमित्रा महाजन से जमीन दिलवाने की मांग करेगा। इसके लिए अधिकारी जल्द दिल्ली में महाजन से मुलाकात करेंगे।
एयरपोर्ट के मास्टर प्लान में नए टर्मिनल के सामने की 28 एकड़ जमीन जो बिजासन मंदिर के नीचे की ओर स्थित है प्रबंधन ने प्रशासन से मांगी थी। यहां पार्किंग बनाने की योजना है। साथ ही अन्य विकास योजनाओं की शुरुआत होगी। पहले इस जमीन सहित जिले की करीब 1300 एकड़ जमीन पर उषाराजे ट्रस्ट का दावा था। कई सालों तक प्रशासन और ट्रस्ट के बीच चले मुकदमे के बाद जुलाई 2015 में सुप्रीम कोर्ट ने ट्रस्ट का दावा खारिज कर दिया था। इसके साथ ही शासन ने एयरपोर्ट विस्तार के लिए 28 एकड़ जमीन देने पर सहमति दे दी थी। इसमें कुछ जमीन पर वन विभाग और बीएसएफ का भी दावा था, लेकिन दोनों विभागों द्वारा भी जमीन देने को लेकर सहमति बन चुकी है। इसके बाद भी पौने दो साल से भी ज्यादा समय बीत जाने के बाद भी यह जमीन अब तक विमानतल प्रबंधन को हस्तांतरित नहीं की गई। इसे लेकर प्रबंधन ने जिला प्रशासन से लेकर राज्य शासन स्तर तक कई बार संपर्क किया, लेकिन जमीन नहीं मिली। एयरपोर्ट अधिकारियों ने बताया उन्होंने लोकसभा स्पीकर से भी बात की थी। उन्होंने इस बारे में मुख्यमंत्री से बात करने का आश्वासन दिया था। अब अधिकारी जल्द महाजन से दिल्ली में मिलेंगे और जमीन दिलवाने की मांग करेंगे। अधिकारियों का कहना है पार्किंग विस्तार के बाद एयरपोर्ट में प्रवेश के रास्ते से लेकर अंदर तक की व्यवस्था बदल जाएगी। साथ ही पार्किंग टर्मिनल के सामने शिफ्ट किए जाने के बाद मौजूदा पार्किंग पर एयर ट्रैफिक कंट्रोल (एटीसी) टावर शिफ्ट होगा। टावर शिफ्ट होने के बाद रनवे के समानांतर पार्किंग वे भी बनाया जाएगा, जिससे विमान लैंड करने के बाद तुरंत रनवे खाली करते हुए इस रास्ते से टर्मिनल के सामने एप्रिन तक पहुंच सकेगा। इससे लैंडिंग और टेकऑफ के लिए विमानों को इंतजार भी नहीं करना पड़ेगा।
hin_Deva hin_Deva hin_Deva